Miro Karjalainen

Miro Ilari Karjalainen (s. 23. toukokuuta 1996 Vihti) on suomalainen jääkiekkopuolustaja, joka pelaa SM-liigajoukkue Ässissä. Hän laukoo oikealta.
Ura.
Seuraura.
Junioriura.
Karjalainen on Nummelan Palloseuran kasvatti. Hän pelasi juniorina sittemmin Espoo Bluesin kakkosjoukkueessa C-nuorten SM-karsinnoissa ja I-divisioonan runkosarjassa kaudella 2011–2012. Kauden 2012–2013 Karjalainen aloitti Kiekko-Vantaan B-nuorten SM-sarjajoukkueessa, mutta hän pelasi loppukautensa EKS:n B2- ja B-nuorissa ja esiintyi myös kahden III-divisioonaottelun verran EKS:n miesten joukkueessa.
Kauden 2013–2014 Karjalainen pelasi Jokereiden B-nuorissa, jossa hän oli mukana voittamasa kauden kauden päätteeksi Suomen-mestaruutta. Karjalainen nousi huhtikuussa 2014 Euroopassa pelaavien kenttäpelaajien rankingiin sijalle 139. Ennakoiden arvioista poiketen Dallas Stars varasi kuitenkin hänet jo viidennellä kierroksella; koko varaustilaisuuden 135. vuorolla.
HIFK.
Kaudeksi 2014–2015 Karjalainen siirtyi kolmivuotisella SM-liigasopimuksella HIFK:hon. Hänen alkukautensa meni pilalle loukkaantumisten vuoksi. Karjalainen pelasi kauden aikana lopulta vain kymmenen runkosarja- ja kolme playoff-ottelua A-nuorissa, eikä hän tehnyt vielä liigadebyyttiään. Karjalainen teki liigadebyyttinsä kaudella 2015–2016. Hän pelasi ensimmäisen SM-liigaottelunsa 4. joulukuuta 2015 HPK:ta vastaan, jolloin Karjalainen paikkasi Miihkali Tepon loukkaantumista. Hänet merkittiin HIFK:n seitsemänneksi puolustajaksi. Karjalainen sai ottelussa jääaikaa 5.03 minuuttia. Hän pelasi kauden aikana kaksi SM-liigaottelua. Koska HIFK oli nimennyt Karjalainen ns. nuorten pelaajien listalle, siirtyi hän siirtotakarajan jälkeen loppukaudeksi lainalle Kiekko-Vantaan Mestis-joukkueeseen. Karjalainen pelasi siellä seitsemän runkosarja- ja seitsemän playoff-ottelua tehden kaksi syöttöpistettä. Suurimman osan runkosarjastaan hän pelasi HIFK:n A-nuorissa. Karjalainen sijoittui 105 minuutillaan A-nuorten SM-liigan jäähypörssissä kolmanneksi.
Karjalainen teki SM-liigauransa avausmaalin kauden 2016–2017 toisessa ja liigauransa neljännessä ottelussaan 27. syyskuuta 2016 KalPaa vastaan. Hän tasoitti ottelun 1–1:een kolmannen erän lopulla ajassa 57.20 ja Thomas Nykopp teki HIFK:n 2–1-voittomaalin vain kaksi sekuntia ennen varsinaisen peliajan päättymistä. Harri Rindell valitsi Karjalaisen ottelun ykköstähdeksi. Hän ehti pelata HIFK:n liigajoukkueessa neljä runkosarja- ja yhden Mestarien liigan ottelun, kunnes Karjalainen teki Dallas Starsin harjoitusleirin päätteeksi vuoden mittaisen AHL-sopimuksen seuran farmijoukkue Texas Starsin kanssa. Hän ei kuitenkaan pelannut siellä otteluakaan, vaan koko Karjalaisen loppukausi eteni ECHL-joukkue Idaho Steelheadsin vahvuudessa.
HPK:ssa Suomen-mestaruus.
Kaudeksi 2017–2018 Karjalainen palasi Suomeen ja siirtyi vuoden mittaisella sopimuksella HPK:hon. Hänen ensimmäinen kokonainen SM-liigakautensa toi 36 runkosarjaottelussa tehot 2+3=5. Karjalainen keräsi myös 135 jäähyminuuttia, joilla hän sijoittui SM-liigan jäähypörssissä toiseksi edellään vain Ässien Ben Blood. Karjalainen sai kauden aikana peräti viisi ulosajoa ja yhteensä 15 ottelun verran pelikieltoa. Hänen ulosajoistaan kolme johtui väkivaltaisuudesta ja kaksi päähän kohdistuneesta taklauksesta. Tammikuussa 2018 Karjalainen sai peräti yhdeksän ottelun pelikiellon hänen taklattua Ilveksen Eemeli Suomea päähän. Karjalaisen pelikieltoa ankaroitti kolmella ottelulla hänen aiempi kurinpitohistoriansa. Hän edusti HPK:ta kauden aikana myös Spengler Cupissa. Karjalainen pelasi kauden aikana myös yhden Suomen Cupin ottelun lainalla Mestis-joukkue Lempäälän Kisassa. Joulukuussa 2017 hän teki kaksivuotisen jatkosopimuksen HPK:n kanssa. Karjalainen voitti kauden 2018–2019 päätteeksi Suomen-mestaruuden. Kaudella 2019–2020 hän sijoittui 104 minuutillaan SM-liigan jäähypörssissä kolmanneksi.
Paluu HIFK:hon.
Karjalainen palasi kaudeksi 2020–2021 kaksivuotisella sopimuksella HIFK:hon. Hän voitti kauden päätteeksi SM-pronssia. Kaudella 2021–2022 Karjalainen teki toisessa puolivälieräottelussa 29. maaliskuuta 2022 vieraissa Turun Palloseuraa vastaan SM-liigauransa ensimmäisen playoff-maalin ensimmäisessä jatkoerässä ajassa 63.55. Hän keräsi ottelusta teholukeman +2. Mikko Kekäläinen valitsi Karjalaisen ottelun Alumnien tähtien ykköstähdeksi. Hänen osumansa tasoitti ottelusarjan 1–1:een, mutta lopulta kuitenkin TPS eteni välieriin seitsemän ottelun jälkeen voitoin 4–3.
Paluu HPK:hon ja pitkä loukkaantumisjakso.
Kaudeksi 2022–2023 Karjalainen palasi kaksivuotisella sopimuksella HPK:hon. Joukkuetta valmensi häntä HIFK:ssa vuotta aiemmin valmentanut Jarno Pikkarainen. Karjalainen pelasi alkukaudella vain yhdessän ottelussa, kunnes hänen kautensa päättyi selkävaivojen vuoksi. Karjalaisen uran jatko oli vaakalaudalla, eikä hän päässyt omien sanojensa mukaan lähes vuoteen ylös sohvalta. Karjalaisen selkä leikattiin hänen poissaolonsa aikana kaikkiaan viisi kertaa. Hän palasi kaukaloihin lopulta joulukuussa 2023, jolloin HPK lainasi Karjalaisen Mestis-joukkue Forssan Palloseuraan. Karjalainen pelasi siellä kahdeksan ottelua, kunnes hän palasi SM-liigakaukaloihin 499 päivän jälkeen 26. tammikuuta 2024. Karjalainen joutui helmikuussa loukkaantumisen vuoksi jälleen sivuun, mutta hän palasi kaukaloihin reilut kaksi viikkoa myöhemmin. Karjalainen pelasi HPK:ssa kauden aikana lopulta 11 ottelua.
Sportin kautta Ässiin.
Kaudeksi 2024–2025 Karjalainen siirtyi vuoden mittaisella sopimuksella Sportiin. Hänet nimettiin joukkueen varakapteeniksi. Hän pelasi Sportissa 18 ottelua tehden kaksi maalia ja seitsemän tehopistettä, kunnes marraskuussa hänet hyllytettiin joukkueen toiminnasta yhdessä Otso Rantakarin kanssa KalPaa vastaan pelatun ottelun jälkeen. Karjalainen ei pelannut Sportissa enää tämän jälkeen ja tammikuussa 2025 hän siirtyi loppukauden kattavalla sopimuksella Ässiin. Sopimuksessa on myös optio seuraavasta kaudesta. Hänet ajettiin ulos ottelussa Kärppiä vastaan taklattuaan Patrik Virran päin laitaa. Ässissä hän pelasi 18 ottelua tehden kolme syöttöpistettä. Pudotuspeleissä hän pelasi Ässien kaikki kymmenen ottelua ja sai kakkossyöttöpisteen Kasperi Ojantakasen tekemään jatkoaikamaaliin ensimmäisen kierroksen ottelussa HPK:ta vastaan. Huhtikuussa 2025 Ässät ilmoitti käyttävänsä Karjalaisen sopimuksen sisältämän option kaudesta 2025–2026.
Maajoukkueura.
Karjalainen on pelannut kolme nuorten maaottelua.
Pelityyli.
HIFK:n verkkosivuston mukaan Karjalainen on "isokokoinen ja ulottuva oman pään luuta, joka on kivenkova kamppailija." Lisäksi häntä kuvaillaan urheilulliseksi pelaajaksi, joka omaa hyvän asenteen. Toimintansa lopettaneen "Jääkiekkoexpertin" verkkolehden toimittaja Toni Rajamäki määritteli Karjalaisen pelityylin puolustavaksi puolustajaksi vuonna 2014.
Muuta.
Karjalaisella on Jasmine-puolisonsa kanssa poika Kevin. Miro Karjalaisen pikkuveli Niclas on pelannut korkeimmillaan Mestiksessä.